Expedition 6 - Teppe er ålreit

**Mål** - å finne ut mer om denne "Quen". Og er virkelig Puff dum?

**Kompani** - Dwyghte Lifebringer, Figma Unitree, "Snella" Sticki Frick Farick, Thaddeus Tinfoyle og Fiona Halv-Firs

*HUSK! Lag kodenavn på alle ekspedisjonsmedlemmer.*

Lett snø på veien. Znella går i en speilkjole, klar for kamp som alltid. Sigma har med en blobb. Lionas hest Ferdinand ser selvsikker og vakker ut. Ajax og Fhaddeus ser ut som de lukter. Twyghte har også en hest.

Ekspedisjonen starter ganske interessant allerede ved første skogholt. Fhaddeus ser et inngravert merke på en trestamme. Et sirkulært merke med en hodeskalle i midten. Han går forsiktig bort for å undersøke nærmere, vâr for hva som kan dukke opp bak neste trestamme. Han tar grundige notater og tegner symbolet i boken sin. Han ser storøyd opp idet enda et symbol kommer frem på trestammen, det ser ut til å risses inn av en usynlig hånd. Samtidig står resten av gruppen litt på avstand og ser meget underholdte ut. Helten Twyghte kommer bort til den skjelvende Fhaddeus og kan avsløre at Znella har drevet gjøn.

Døde trær. Fuktig dis. Borgen. Hvor satte den forrige gruppe hestene? Det har blitt veldig mørkt, men vi ser alle godt i mørket. Utenom Twyghte, som følger lydene av oss.

En metallpinne stikker ut av et tre. Er det en felle? Halvork-lik på bakken, tydeligvis drept av metallpinnen. Er det trygt? Gruppen trår varsomt frem for å loote. Alle lommene har allerede blitt vrengt ut, finnes ingenting av verdi. Neste gruppe kan ignorere liket.

*"Only fools rush in"* sier gruppen, og rir mot borgen. De stanser foran broen for å studere området rundt for feller. Bronsestatuer uten hoder sitter og… ser. Fremme ved borgdøren lener en hodeløs rustning seg mot døren, en pil stikkende ut av ryggen. Tre andre ligger livløse på bakken, et slag har tydeligvis stått her. Fhaddeus er skikkelig sliten og resten av gruppen angrer på at de ikke pugget mer av tidligere krøniker. Rustningene ble sikkert nedkjempet av de modige krigerne som kom her før oss. Det får være grenser for hvor forsiktige man skal være. Sigma har veldig lyst på pilen som stikker ut av rustningen og får med seg Liona, som er utålmodig og litt ukonsentrert – krøniken trenger notater! Resten av gruppen studerer bronsestatuene og diskuterer veien videre. Plutselig svinger rustningen sverdet rundt og slår mot en intetanende Sigma. Den bommer og hun løper kjapt av sted, slik at Liona kan være helten som redder alle. Takk, Sigma!

Liona starter å danse. Lett på tå, som en katt. En stor katt. En tiger, bare lett. Håret bølger i vinden. Rustningen slår mot Liona, som elegant reagerer med Shield. Rustningen treffer henne i haken med sitt longsword, men Liona får kun en skramme. Hah! Hun får ristet av seg overraskelsen og smiler. Dette kan bli en kamp for historiebøkene! En lekker Mind Sliver forlater hennes munn og raser inn mot rustningens hode. Over nakken er det kun luft. Hun bestemmer seg for å gjøre en taktisk retrett, og i det rustningen skal til å angripe bruker hun nok et godt innøvd Shield.

Resten av kampen har blitt gjengitt i ettertid.

Twyghte hører alt bråket fra kampen som utspiller seg på andre siden av broen, og heroisk som han er løper han alt han kan mot lydene. Om han også kunne se, ville han ikke ha snublet i rustninglik. Znella fyrer av sin trofaste Eldritch Blast, og rustningens første bulk er et faktum. Sigma har nå fått på Hunters Mark og går rett for en critical strike som fillerister rustningen, i det den kommer løpende på henne i full fart. Heldigvis har Fhaddeus sett dette komme i en av hans mindre konspirasjonsfylte drømmer, og klarer å rope til Sigma hvordan hun skal unngå begge slagene. Znella sender nok en Eldritch Blast, og rustningen gir opp livet for denne gang.

Liona åpner øynene og ser en gruppe takknemlige helter rundt henne, tydelig imponerte over hennes offer. *"Only fools rush in"*, mumler Fhaddeus.

Gruppen har bestemt seg for å ikke identifisere seg som Trifecta Line Company, men som eventyrere fra øst som er her for å få visdom av trollmannen. Gruppen prøver å banke på porten, men får ikke svar. Znella prøver å dytte opp døren og Twyghte bestemmer seg for å hjelpe ved å dytte på Znella. Ingen av de er særlig sterke. Krakilus flyr over muren og kan fortelle at det er stablet kampesteiner foran døren. Umulig å flytte. Muren er bare 15 fot høy, så kanskje man kan klatre over? Sigma har et tau og foreslår å hekte det i toppen slik at resten kan følge etter. Fhaddeus ser en sprekk i muren, som han kommer på å ha lest om i krønikene. Sigma er allerede på vei over muren og hopper som en fjellgeit oppover, helt til hun ikke gjør det. Hun lander med et knak på broen igjen, skulderen ute av ledd. Twyghte går bort og prøver å knekke henne på plass. Det kan ha fungert. Gruppen konsentrerer seg om sprekken i veggen igjen. Det er en veldig smal sti mellom muren og vannet for å komme seg dit. Znella ber Twyghte om å bli bært, hun er så liten og kald. Han løfter henne opp og mister øyeblikkelig kontrollen over egen balanse. De snubler over kanten på broen, men heldigvis klarer Fhaddeus å ta tak i Twyghte. Twyghte klarer også å ta tak i Fhaddeus, som kjapt blir med de ned i vannet. Znella ser at hele innsjøen er full av rustninger, og hun unnslipper akkurat å bli grepet tak i. Liona bruker Shape Water og lager en strøm opp mot overflaten så de holder seg flytende før hun så dytter de inn mot land. Alle kommer seg opp, litt kaldere og forslått. Znellas rottevenner Raptus og Rapp er nærme døden, og hun gjør hjerte-lungeredning på en av de, før de har en kjapp samtale om noe annet. Virker som det gikk fint. Liona leder an gruppen og blir obs på noen løse steiner på høyre side som kan få passasjen til å kollapse. *Så ikke gå der, kjære lesere. Hold dere til hjertesiden.*

Inne i borggården forsøker Liona å rope hallo. En utslitt Fhaddeus roper *"Puff?"*, før gruppen prøver å late som det var *"Huff"* som ble sagt. Virket overbevisende. Fhaddeus leser krønikene. Raptus og Rapp får beskjed om å sjekke skuret da vi ikke stoler på guzguz. De løper ikke dit, men forsvinner heller i andre retningen. Døren til hovedborgen er åpen og gruppen går til inngangen. På døren er det risset inn noen dvergiske runer, Q og C. Sigma leser Q og C om og om igjen. *"QC. QC…"*, hun ler for seg selv. Fhaddeus går inn. Han ser en bronsestatue med hode og prøver å legge amuletten fra Blomsterdalen om halsen på den. Det skjer ingenting.

Det stinker død og fordervelse fra et av rommene. Viser seg å være en blodig massakre av diverse møbler som råtner. Fysj. Dette har vi lest om. Noe annet å lukte det. Videre nedover en passasje ser vi statuer som stirrer inn mot veggen. Sigma går bort for å undersøke, men hører et klikk fra gulvet. Statuene spyr ut flammer. Heldigvis går flammene vekk fra oss siden de har blitt snudd rundt. *Smart. Men kan ikke huske å ha lest om dette?* Fhaddeus ser en glasskule knust på terrassen på andre siden. Vi regner med det er et resultat av tidligere gruppers eskapader og går videre. Gruppen sjekker døren mot nord, finner en trapp dekket i et lilla teppe og med et gyllent rekkverk, som leder opp. Vi undersøker om teppet eller rekkverket lever, men virker ikke slik. Fhaddeus går mot trappen. Sigma har lyst til å sjekke døren sørover. Men hun tør ikke gå alene, så hun blir med opp.

Gruppen går mot trappen, men den forsvinner og gulvet åpner seg. Sigma og Znella klarer å hoppe vekk, mens resten av gruppen sklir nedover. Liona bruker Feather Fall og de lander med et mykt knas på et hav av skjeletter. Sigma har et tau. Hun kaster ned tauet. Gulvet kommer tilbake*. Det er en felle under teppet, ikke tråkk på det.* Sigma nekter å tråkke på flere ting, skal sjekke hvert skritt før hun beveger seg videre. Gruppen kommer seg ikke opp og sjekker heller Sør-Dør. Finner et rom fullt av krukker med gugge i. Rommet er støvfritt, og det ser ut som de nettopp har blitt lagt her. Alle tar hver sin for å undersøke hjemme. Twyghte mister sin og den knuser på gulvet. Det stinker. Twyghte kaster opp, Znella brekker seg. Fhaddeus blir dårlig, mens Sigma ikke lukter noe galt og Liona tryller frem blomsterlukt under nesen. Twyghte spyr nok en gang. Og igjen. Det renner en liten bekk av spy. Gruppen går videre til rommet med en kjøttkvern som lekker gammelt blod og innvoller. Twyghte spyr nok en gang og igjen, de andre klarer å svelge det. De leser guzguz-krøniken og går så tilbake til trappen.

Fhaddeus klekker ut en dristig plan om å klatre opp etter rekkverket med rå armstyrke, men det viser seg at trappen ikke forsvinner om man holder i rekkverket! *"Ta den, Aburaguzgur!"* roper han. Gruppen ler. Znella høyest. Døren i andre etasje har et rødlig mønster, virker veldig annerledes enn første etasje. Sigma er redd for å tråkke feil. Hun ser ingen tegn til feller. Fhaddeus tar et rituale for å sjekke for magi, de andre undersøker rommet. De ruller 3, 3, 4 og 7. Ingenting oppdages. Ti minutter senere kan Fhaddeus avsløre at det ikke er magi i døren. Den er kald, men Fhaddeus åpner den. Rommet har en alkove med en statue. En dverg i stein som holder seg til brystet. Stort skjegg helt til bakken, venstre hånd på brystet. Veggene er glattpolerte, som om alt går i ett. Fhaddeus tar nok et rituale, de andre undersøker. 1, 2, 7. Og 18. På hånden til statuen ser de et hull. Ti minutter senere føler Fhaddeus abjuration-magi. Han legger amuletten fra Blomsterdalen i hullet. Den passer perfekt. Hånden lyser blålig i et sekund før den sydlige veggen forsvinner og en ny passasje åpenbarer seg. Flaks at vi hadde vært i Blomsterdalen først!

Sorte, glattpolerte og sømløse vegger. Ser ikke hvor gulvet slutter og veggene begynner. Rød dør i enden. Står en lysestake av gull midt i rommet. Sigma vet ikke om den lever. Tror ikke det. Det er seks utente lys i den. Znella og Liona tenner alle seks. Det kommer et *"thudd"* fra lysestaken og tyngdekraften snur seg helt rundt. Gruppen faller mot taket, med unntak av Sigma som klarer å holde seg fast. Hun har et tau.

Den neste tiden har blitt gjengitt i ettertid. Uvisst hvor lang den er.

Fhaddeus reiser seg opp rett ved Liona og børster av seg støv. Twyghte kommer bort og lapper sammen de verste bitene av henne. Hun slutter å blø fra øret og våkner opp igjen.

Fhaddeus oppfatter at det er en gravity reversal-spell med ett minutts varighet. Han roper ut at alle må komme seg til bokhyllene, og de klarer akkurat å hoppe inn i hyllene før tyngdekraften snur seg igjen.

*"Hvor mange dører*" står det visst skrevet ved lysestaken. Gruppen bestemmer seg for å tenne tre lys, da det er tre dører. Alle holder seg fast i lysestaken og hverandre, før de stålsetter seg for hva som kan skje. Fhaddeus ser seg rundt og ser en luke som kan åpnes. Og det gjør han. Det er et lite lagerrom der det fortsatt er ting i hyllene! Tre små sølvkister med ████████ ██████████. Det gispes. Fem ██████████! Tre ███████ med ██████ █████. Fhaddeus leter videre mens Znella og Liona krangler om den siste ███████. Han finner en ███████████ med ███████████ ███████ og en med █████████ ███ og legger de i sekken. Liona legger den tredje ███████ i sin.

De konsentrerer seg igjen om lysestaken. De holder seg fast og har nå bestemt seg for å tenne fire lys. Fra kottet. Et magisk *"thudd"* før to nye dører åpenbarer seg. Innenfor den ene er det enda en rød dør. Amuletten passer der også. *Ha amuletten med deg til enhver tid, leser.* Døren virker ikke å ha vært åpnet på lenge, det er veldig innestengt luft på andre siden. En arbeidsbenk som har falt sammen, askehaug på gulvet. Små bur henger i sør, inntørket avføring strødd rundt. På motsatt side av rommet er det en opphøyning med et teleskop som ser rett inn i veggen. Fhaddeus prøver å se om det er støv på gulvet. Klarer det ikke. Liona ser ingen tegn til spor. Twyghte ser en spake på veggen. Små skjeletter av dyr og andre figurer i burene. Noe ligger der og er levende. En snegle?  Røde tentakler og gul buk. Den kommer seg ikke ut av buret, heldigvis. Den er svær og ekkel. Znella poker den med spydet, og den smetter inn i skjellet med en gang. Kan være gøy å ta med seg hjem en dag. Men den er stor som en halvork.

Det er ikke en Mind Flayer bekrefter Fhaddeus, mest til seg selv.

Sigma ser i teleskopet, rett inn i veggen. Gruppen vil dra i spaken. De gjør det, og hele borgen rister. Steinveggen åpner seg og vi kan nå se i teleskopet, rettet mot et fjell med en sprekk. Med lilla lys. Blomsterdalen! Teleskopet ser ut til å være låst i den retningen. Bevegelsesmekanismen er knust. Znella ser på arbeidsbenken. Skuffene er tømt, benken er slått i sønder. Hun blåser asken til side og finner noe under. En pergamentrull med dvergiske ord. Sigma leser:

*aldri før … slik kjærlighet … en av gudene? De skaldene som Hrakk og lakeiene tilber? Hvis ikke for dem …*

*kan ikke reise sydover, må bli … selv om … det vokser, et mønster danner seg … våger ikke, Yurret må ... selv om han ikke vil … … kom tilbake Yurret … kom … mine krefter svinner henn …*

Noe om Quen, dronningen og lakeien konkluderer gruppen.

Ingen tegn til Puff. Puff er smart. Er Puff Quen? Puff har lurt oss alle sammen. Puff er brilliant.

Gruppen blir nervøs.

I enden av korridoren som er rast sammen er det umulig å komme forbi. Fhaddeus ser i grusen at noen har tatt stolben og stappet de i grusen, som en sti gjennom. *I ettertid kan det tenkes å være Puff. Mer om det straks.* Gruppen kryper inn under søylene, påpasselig med å følge stolmerkene. På andre siden er det en lys korridor med tente fakler og to trapper. Fhaddeus tråkker forsiktig i den første trappen, det går greit. Znella bruker Disguise Self, ser nå ut som et tigerteppe. En ny rød, metallisk dør møter gruppen. Fhaddeus åpner den og gruppen ser innsiden av et tårn der alt har kollapset. Man kan se hele veien til toppen. Det står et speil bak døren og Fhaddeus tar nok et rituale. Znella flotter seg foran speilet, og ser plutselig at hun holder en grå stav i venstre hånd. Pote. Sigma holder også en stav i speilbildet sitt. Alle holder en stav i speilbildet! Twyghte klarer ikke å bli kvitt staven, den sitter fast i hånden. Ti minutter senere opplyser Fhaddeus gruppen om at speilet har en Illusion-spell rundt seg, men han enser også en Fireball-spell på baksiden. Gruppen slutter å flotte seg foran det. Fhaddeus oppdager at veggene er fulle av brennmerker. Han prøver å se om det er noe bak speilet, men når det lager en svak knirkelyd slipper han det forsiktig og tar noen skritt bakover. Gruppen går videre og åpner døren i nord. Et stort rom med gull og enda et svært teleskop.

*"Åkei, og hvem er dere da?"*, hører gruppen fra en Puff!

Liona snakker med Puff, og de har en veldig stimulerende samtale. Puff hater grupper på fem. Han har bare én venn igjen etter at noen i forrige uke sendte alle de andre gjennom en kjøttkvern. Teppe er visst en veldig god venn. Resten av gruppen går rundt og tar på ting. Fhaddeus åpner veggen og ser i teleskopet. Det ser ned mot gulvet. Han sier et ukjent ord og teleskopet vrir seg mot vest. Znella vil klappe Puff, men Puff er streng og ber oss om å holde 20 fot avstand. Grupper på fem er mistenkelige. Fhaddeus sier *"Quen"* og teleskopet snur seg rett opp. Han prøver å snu teleskopet igjen, men noe stopper det. Det er dvergiske runer under. Znella finner en steintavle med dvergisk skrift og ber Sigma lese det.

*"The rift"* sier Sigma, på dvergisk. Teleskopet dreier syd-østover. Hun ser en rift med rødt lys som lyser ut, marken er revet i stykker som av et jordskjelv.

*"Desert disaster"* sier hun. Teleskopet vrir seg. Massive sanddyner dekket av snø, langt mot øst.

Det tredje har blitt streket ut mange, mange ganger. *Black Marrow*. Sigma tør ikke å si det høyt på dvergisk.

Hun gjør det likevel.

Hun tør ikke se.

Hun gjør det likevel.

Sorte fjell, som tagger. Bølger slår inn mot det. Gammelt maskineri og en sort port som strekker seg høyt opp over fjellsiden. Det sorte fjellet stirrer tilbake på henne. Black Marrow. Znella ser også. Hun vil dra dit en dag.

Fhaddeus ser sitt snitt til å snike seg forbi Puff mens Liona holder en veldig interessant samtale gående. Han skaller i en usynlig vegg, og Puff blir med ett skeptisk til sine fem nye venner. Gruppen spør om han vil ha en krukke med røde greier, som han så anklager oss for å ha stjålet fra borgen. Fhaddeus heller åpenlyst noe oransje væske i krukken som Puff utrolig nok ikke får med seg. Puff roper på sin siste venn i verden, og snirklende ned fra taket kommer Teppe. Teppe sluker i seg krukkens innhold og blir bestevenn med Liona. Teppe er også en veldig god Kappe.

Puff er litt utålmodig og irritabel, men han gir samme tilbud til denne gruppen som forrige. Drepe rustningene og få masse fine ting av Puff. Teppe kan bli med for å hjelpe.

Twyghte skjønner ikke hvorfor vi ikke bare dreper Puff. Resten av gruppen er redde for Puff. Puff er smart. Dreper heller rustningene. Znella spør om Puff vil oss noe vondt. En stor demonmunn former seg av putene til Puff og en uhyggelig stemme forsikrer oss om at han er vår venn. Puff er skummel. Vi går. Teppe leder vei. Teppe kaster en kjetting ned fra tårnet vi kan fire oss ned, og i bunnen fester Twyghte kjettingen fast i bakken. Smart.

Rottene til Znella er fortsatt borte, og ingen gnål fra henne klarer å lure de frem i lyset. Gruppen følger Teppe videre nordover og de setter seg i en båt. Liona styrer den med Shape Water, og gruppen er enstemmige i at det er Den Beste Cantrip. Teppe hoster litt, men er ellers i god form. Litt slim treffer Liona her og der. Gruppen ankommer tårnet og Sigma har et tau. Hun kaster ende enden opp til den ødelagte broen. Det lander i vannet. Fhaddeus er ikke lenger deprimert over hvor ubrukelig hans psykiske evner er mot rustninger uten psyke, for han har Mage Hand og er nyttig for gruppa. Han fester tauet og de klatrer opp. Det er en dør med tre sverd hengende i kryss på den. Znella går frem og tar forsiktig på et av sverdene. Veldig forsiktig. De begynner umiddelbart å lyse blått og svever opp i lufta. De snur seg med spissene mot oss. Teppe insisterer på at vi må drepe de. Vi er enige, men vil gjerne unngå å bli stukket. Fhaddeus prøver å lage en Minor Illusjon-lyd, men sverdene bryr seg ikke. Mage Hand prøver å gripe sverdene, og de går til angrep. Sigma oppdager at de har runer på baksiden og roper *"ta de bakfra!*" til gruppen, før hun gjør nettopp det. Det første sverdet faller livløst i bakken. Znella bruker Eldritch Blast mot sverd nummer to, men angrer seg siden hun står rett ved det. Hun overrasker alle med å stå ved sine valg, og nå smelter sverdet nedover bordplankene. Flaks eller dyktighet? Det har ingen tid til å tenke mer over, for det er fortsatt et levende sverd som svinger gjennom luften. Det tredje sverdet har runene på siden av eggen. *Den oppegående leser har vel allerede forstått dette, men for alle dere andre så har altså ikke sverd alltid runene på samme sted. Alle er forskjellig, men det er utenpå.* Kampen går videre, men Liona bommer med sin Fire Bolt. Sigma bommer også, før Znella kaster noe glitter opp i luften, smelter det siste sverdet og tar en liten piruett i søla. Kjolen hennes er tydelig skitten.

Gruppen stealther utenfor tårnet.

Znella går og smeller opp dørene. Strødd rundt og oppå hverandre ligger stabler av mosegrodde rustninger. En tynn og halvveis ødelagt rustning går rundt og drar på de. Det kan høres hamring fra andre etasje, så denne rustningen er ikke Rustningen. Znella sender en Eldritch Blast mot den, men bommer grovt. Hamringen ovenfra stopper. Liona sender en Fire Bolt, men varmer kun veggene. Fhaddeus oppmuntrer henne til å prøve igjen. Det hjelper, rustningen kollapser. Liona prøver å si hallo på common, men får ingen svar. Liona prøver å si hello på gnomisk. Det er stille i tårnet. Liona sier hej på alvisk og ønsker av hele sitt hjerte å høre en vennlig stemme svare henne. Ingenting.

Znella og Liona går opp trappen til andre etasje, sammen med Teppe som henger rundt Lionas skuldre. I enden av rommet sitter det en fire meter høy Rustning, med hammer i én hånd og en vanlig størrelse rustning i den andre! Det har et rustninghode!

Gruppen kommer seg opp trappen og skal til å klekke ut en plan. Znella sender en Witch Bolt mot Rustning.

Znella er kjempetreig, så før magien har forlatt hennes slappe fingre rekker Rustning å kaste et spyd i hennes retning. Hun faller om. Han kaster et mot Liona, som ved hjelp av en perfekt utført Shield-spell, og et rykk fra Teppe, klarer å dukke unna. Liona angriper med en enorm kraft sjeldent observert så langt nord i kontinentet. Rustning skriker til, syre renner nedover armen og blikket retter seg mot henne. Hun kan skimte noe bak øynene til Rustning. Er det sjalusi? Redsel? Sinne? Vanskelig å si, men en taktisk retrett mot trappen føltes strategisk korrekt i øyeblikket. Sigma løper bort og begynner å dra Znella mot trappen. Som en stafettløper tar Fhaddeus over den livløse kroppen og fortsetter mot utgangen. Twyghte står ansikt til ansikt med Rustning og er klar for å beskytte sine venner. Han løper motsatt vei og får Znella tilbake til bevissthet. Hun hopper opp og er veldig klar for å rømme. Hun er nå den første ut døren. Gratulerer, Znella. Rustning snur seg mot Sigma som nå står alene der. Han treffer. Sigma sløyes som en fisk. Han snur seg mot Liona, som ikke viker en tomme.

Resten av kampen har blitt gjengitt i ettertid.

De gjenlevende eventyrerne hører et velkjent, men grufullt horn i det fjerne. Teppe tar tak i Liona og drar henne nedover trappen. Fhaddeus tryller frem en rasende kriger som løper mot Rustning. Twyghte, Den Siste Helt, løper selvsikkert frem for å redde Sigma. Han klarer ikke å løfte henne. Znella løper ut i båten. Rustning lader opp til angrep, og kaster spydet mot den rasende krigeren. Krigeren forsvinner like fort som den kom, det var intet mer enn Fhaddeus som hadde lært å drive gjøn. Rustning dreier seg mot Twyghte og kaster et spyd. Det treffer, men han står enda. Liona er bevisstløs, men virker ikke å være i stor fare for å blø ut. Sigma ser nå kategorisk ille ut. Teppe drar Liona videre og har fått henne helt til inngangsdøren! Fhaddeus tenker at Liona er i størst fare og løper for å stabilisere henne. Hornet høres igjen i distansen. Twyghte prøver nok en gang å løfte Sigma, og denne gangen får han det til! Han løper mot trappene med Sigma slengt over seg. Znella er i båten utenfor og venter tålmodig på at blodbadet skal ta slutt. Rustning tramper et hull tvers gjennom gulvet, svære steiner dundrer utover rommet. Riften i Lionas hodeskalle viser seg å være verre enn først antatt. Sigma drypper blod som en overfylt takrenne. Teppe drar Liona videre ut på broen der Fhaddeus får stabilisert henne. Hun er bevisstløs, men kommer til å se solen stå opp igjen. Fhaddeus kan derimot bare se den blå tåken som ruller over horisonten. Twyghte vet ikke om han skal løpe videre med Sigma over skuldrene eller heale henne. De ville løpt mye fortere om han slapp å bære henne på de svake skuldrene sine. Så da er avgjørelsen tatt. I tillegg drømmer Twyghte om å være en ekstra heltemodig helt, så med Rustning i hælene ofrer han sin Movement speed for å gjenopplive henne samtidig som han kaster henne fremover mot døren. Hun våkner, fortsatt svevende i luften, forvirret. Hun blunker. Bak seg kan hun se at Twyghte tar opp skjoldet sitt og snur seg mot Rustning. Var det et smil hun så?

Znella sitter stille i båten.

Før hun dasher opp til døren, der hun ser situasjonen som utspiller seg innenfor. Sigma har våknet og prøver å stable seg på beina. Twyghte har snudd seg vekk fra gruppen, bestemt på å være siste mann ut, samtidig som Rustning tar tak i gulvet og river det opp som en boksåpner i hermetikk. Den strekker seg mot han. Samtidig ruller Teppe Liona ned i båten for å redde henne fra potensielle farer. Hun skaller hardt i en åre. Hun er nå døende igjen. Sigma kommer seg haltende helt til båten, og nå ser også hun tåken som brøyter seg nedover dalen. Fhaddeus stabiliserer Liona nok en gang, før han tar tak i årene og roper opp til de som er igjen. Twyghte løper alt han orker og kan komme seg helt ned i båten. Han stopper i stedet i døren for å redde Znella, som hadde kommet tilbake for å se på. Med blod, svette og muligens noen tårer smurt over pannen stiller han skjoldet foran henne og ber henne løpe. Znella er ikke vond å be. Rustning ser rett mot Twyghte, men har endelig gått tom for spyd! Den plukker opp en kampestein. Men den bommer! Den kaster nok en stein. Som treffer veggen! Liona ligger bevisstløs, mens Fhaddeus, Znella og Sigma sitter hjelpeløse i båten. Fhaddeus lager en illusjon av Znella i håp om at Rustning skal angripe den, men til og med Rustning vet at hun sitter i båten. Twyghte løper ut døren. Han kommer hoppende ned fra broen, skjold i ene hånden og et strålende lys ut av den andre. Månen glitrer blått og kaldt i natten, og foran den ser gruppen en maskulin silhuett åpenbare seg. Han peker armen mot Liona, og fortsatt midt-svevs blunker han selvsikkert til sine kolleger, som står storøyde og måper, mens lyset kommer skytende ut av fingerspissene hans.

Igjen er Liona nok en gang ved bevissthet, igjen.

Liona klarer øyeblikkelig å oppfatte situasjonen, og mens resten av gruppen prøver å dele to årer på fire personer og et teppe, bruker Liona Den Beste Cantrip en siste gang for kvelden. Tåken er nærmere enn noen gang. Båten treffer borgen med et brak og de løper inn i borggården. Znella roper inn mot rottene, men får ikke noe svar. Noen sekunder senere løper gruppen, ledet an av Znella, alt de kan videre til hestene. De har klart det! Vel oppe på hestene og med tåken som et fjernt minne kan våre helter endelig slappe av, et godt stykke arbeid lagt bak seg. Liona kjenner med ett at noe slipper tak fra skuldrene sine. De stopper opp. Bak henne ser gruppen Teppe stå på veien, ensom og slimete. Teppe vinker mot de, og tar et kjapt, men sørgmodig farvel før det begynner å snirkle seg tilbake mot borgen.

Teppe er ålreit, sier Fhaddeus.